යුද සමයේදී වැඩි වශයෙන්ම එල.ටී.ටී.ඊ. බලපෑම් පැවති වව්නියාවේ මායිම් ගම්මාන කිහිපයක සිංහල දෙමළ මුස්ලිම් වැසියන් එක්ව අද  උද්ඝෝෂෂනයක නිරත වන්නේ වසර 20 කට වැඩි කාලයක් සිය ගම්මාන වෙතට පිවිසෙන ප්‍රධාන මාර්ග මෙතෙක් කිසිදු පිළිසකර කිරීමක් නොවීම හේතුවෙන් දුස්කරතා රැසකට මුහුණ දෙන බව පවසමිනි.මෙම උද්ඝෝෂණය සංවිධානය කොට තිබුනේ වව්නියාව උළුක්කුලම නේරිය කුලම සහ වීර පුරම් ඇතුලු ගම්මාන කිහිපයක සිංහල දෙමළ හා මුස්ලිම් වැසියන්ගේ එකමුතුවෙන් උළුක්කුලම් ප්‍රධාන මාර්ගයේදීය.උද්ඝෝෂණ අවස්ථාවට සහභාගී වූ උළුක්කුලම සිරිසුමනාරාමාධිපති පූජ්‍ය සුමනතිස්ස හිමියන් කියා සිටියේ පසුගිය මහින්ද රාජපක්ෂ පාලන සමයේදී කිහිප අවස්ථාවකදීම මෙම ගම්මානවල මාර්ග පිළිබඳව දැනුම් දුන්නද කිසිදු බලධාරියෙක් මාර්ග ප්‍රතිසංස්කරණය කිරීමට පයවර නොගත් බවටයි එමෙන්ම මේ වන විට යුද සමයේදී දරුණු සටන් පැවති ප්‍රදේශ වූ මෙම මායිම් ගම්මාන වල පිහිටි මාර්ග වල එවකට යුද ටැංකි හා විවිධ වූ බර වාහන ගමන් කිරීම නිසා අබලන් වූ මාර්ගයන් වසර ගණනාවක් පුරාවට පිළිසකර නොකිරීම නිසා නැවත පදිංචි වූ වැසියන් ඇතුළු එදා සිට ගම්මාන වල ජීවත් වූ වැසියන්ගේ ගමනා ගමනයට දැඩි බලපෑමක් එල්ල වී ඇති බවටයි.මෙහිදී උද්ඝෝෂණයට එක් වූ වැසියන් කියා සිටියේ උතුරු වසන්තය කියා උතුරේ කැලෑවන්හි මාර්ග කාපට් කළද වැඩි වශයෙන්ම ත්‍රස්ත ප්‍රහාර එල්ල වූ මෙම මායිම් ගම්මාන වල සිංහල දෙමළ හා මුස්ලිම් වැසියන්ට වසර 20කට වැඩි කාලයක් කිසිදු පිළිසරණක් නොමැති බවටයි.මෙහිදී උද්ඝෝෂණ අවස්ථාවට පැමිණී දෙමළ ජාතික සන්ධානයේ පාර්ලිමේන්තු මන්ත්‍රී ශීවශක්ති ආනන්දන් සහ උතුරු පළාත් සභාවේ එක්සත් ජනතා නිදහස් සන්ධාන මන්ත්‍රී වී.ජයතිලක යන අය කියා සිටියේ ප්‍රදේශ භාර අමාත්‍ය රිෂාඩ් බදියුදීන් මහතාගේද මූලිකත්වයෙන් රජයේ අවධානය යොමු කොට ලබන වසර ආරම්භයේදී මෙම මාර්ග පූර්ණව පිළිසකර කිරීමට පියවර ගන්නා බවටයි.